D. Lipšic, poslanec: (2008-11-27):
No, najskôr k tomu poučovaniu o právoplatnosti a vykonateľnosti. My tu rokujeme nie o mimoriadnom dovolaní, pán minister, ale o návrhu novely OSP. Návrh novely OSP ste mohli sem podať 8. augusta, keď ste vedeli, že spor je prehratý a mimoriadne dovolanie mohol generálny prokurátor potom podať hneď, ako nadobudol rozsudok právoplatnosť a vykonateľnosť. Hovoríme o dvoch odlišných veciach. Tak vás prosím, nechajte si to vaše poučovanie na iné auditórium. To po prvé. (Potlesk.) Po druhé, máme tu teda právoplatné a vykonateľné rozhodnutie Najvyššieho súdu, ktoré ale nie je nekritizovateľné a, samozrejme, že aj touto novelou vláda chce dosiahnuť šancu na jeho zmenu. To rozhodnutie spočíva najmä v tom, že Tipos neoprávnene používal know-how – know-how Športky, know-how Sazky, know-how Matesu. A ja nie som odborník na duševné vlastníctvo, ani na obchodné právo, to už som povedal vo výbore. O aké know-how v tomto prípade išlo? To, ako sa vyťahujú Matesu z loptičky uši, to všetci dobre vedia. To nie je žiadne know-how. Otázne teda naozaj je, o čo je opreté toto súdne rozhodnutie. Ale to je len parciálny problém, ktorý snáď budeme vedieť vyriešiť, keď bude podané mimoriadne dovolanie. Fajn. Je ale iný problém, ktorý spočíva v tom, že nepoznáme dohodu, ktorú uzatvorilo ministerstvo financií s cyperskou spoločnosťou. Myslím si – neviem, či tu je aj pán podpredseda Číž, nie je tu –, že rozhodnutie ministerstva financií nezverejniť dohodu, resp. viazať jej zverejnenie na súhlas zmluvných strán, je rozhodnutím nezákonným. Podľa nášho zákona o slobodnom prístupe k informáciám všetko, čo sa týka čerpania verejných zdrojov, musí byť zverejnené. Už som to v reakcii povedal. Dobre si pamätáte, keď v minulosti bol spor aj za minulej vlády, ktorej som bol členom, o tom, či sa majú, alebo nemajú zverejňovať investičné zmluvy. A práve kvôli tomu sporu ministerstvo spravodlivosti vypracovalo pomerne podrobnú analýzu, ktorá je zrejme dodnes platná, o tom, čo sa zverejňovať musí a čo nie. A na základe tejto analýzy a aj môjho sporu s ministrom Ruskom sa všetky investičné zmluvy od roku 2003 zverejnili. Povinne sa zverejnili. A ja hovorím to isté aj dnes. Ak niečo platia daňoví poplatníci a majú platiť zatiaľ 2 miliardy, tak je potrebné, aby zmluva bola zverejnená. Aby nebol preferovaný nejaký finančný žralok registrovaný na Cypre, ale aby boli preferovaní daňoví poplatníci, jednoduchí ľudia. Vy veľa hovoríte o tom, ako preferujete tých sociálne najslabších. Ale naozaj ich preferujete? Keď je spor medzi jednoduchými ľuďmi a finančnou skupinou, koho podporujete? Nie slovami, skutkami. Obávam sa, že tú finančnú skupinu, čoho výsledkom je práve nezverejnená dohoda medzi Tiposom, teda ministerstvom financií na jednej strane a touto cyperskou firmou na strane druhej. Ďalšia právna otázka je, či mimoriadne dovolanie a eventuálne aj úspešné mimoriadne dovolanie, ktoré zruší právoplatný rozsudok Najvyššieho súdu, bude mať, alebo nebude mať vplyv na povinnosť Tiposu tejto cyperskej firme plniť. Práve preto, že zrejme ten záväzok vyplývajúci zo súdneho rozhodnutia bol nahradený záväzkom zo zmluvy, ktorá mimoriadnym dovolaním generálneho prokurátora, aj úspešným, dotknutá nebude. Navyše, v tejto zmluve podľa vyjadrení ministra financií sa Tipos zaviazal, že nevyužije mimoriadne opravné prostriedky, vrátane toho, že nepodá podnet generálnej prokuratúre na podanie mimoriadneho dovolania. A teraz vám prečítam ustanovenie nášho Občianskeho zákonníka § 574 ods. 2: „Dohoda, ktorou sa niekto vzdáva práv, ktoré môžu vzniknúť až v budúcnosti, je neplatná.“ Je táto dohoda uzatvorená a obhajovaná ministrom financií Počiatkom neplatná, alebo je v tejto časti neplatná? Nevieme. Nikto z nás ju nevidel. A ak je absolútne neplatná, je možné napadnúť na súde určovacou žalobou jej neplatnosť a žiadať predbežným opatrením, aby sa z tej zmluvy neplnilo? Nevieme, lebo sme tú zmluvu nevideli. To nie je od témy. Hovoríme o téme, ako zachrániť republike 2 miliardy korún. O tom hovoríme? (Hlasy v pléne.) O tom hovoríme. A preto je kľúčové vidieť tú zmluvu, pretože podľa mojej mienky bude dôležitejšie možno ako podanie dovolania zabránenie tomu, aby sa plnilo zo zmluvy. Ak je naozaj neplatná a dobre viete, že ak je neplatná absolútne, tak je možné ju napadnúť takmer kýmkoľvek na súde. Ale preto potrebujeme vidieť zmluvu. A kde je tá zmluva? Prečo ju nechcete ukázať daňovým poplatníkom, ktorí zatiaľ z nej sú povinní platiť? To ja považujem za arogantné, to ja považujem za výsmech ľuďom, ktorých máte plné ústa. Ale skutky sú trochu iné. Preto si myslím, že dokiaľ nebude zverejnená zmluva, tak nebudeme vedieť celkom ako ďalej. Odcitujem ešte rozhodnutie Ústavného súdu vo vzťahu ku vzdaniu sa práv. Je to rozhodnutie zverejnené pod spisovou značkou III US 64/2000. Ústavný súd v tomto rozhodnutí napísal, že podľa článku 12 ods. 1 ústavy sa základných práv nemožno vzdať, účinne vzdať. Právo na súdnu ochranu, teda aj právo na podávanie opravných prostriedkov podľa článku 46 ods. 1 je základným právom, a preto sa ho nemožno účinne vzdať. Súdnej ochrany svojich práv sa môže domáhať i ten, kto sa jej v minulosti akokoľvek vzdal a pri súdnom rozhodovaní o jeho právach sa majú aplikovať rovnaké normy ako u iných občanov. Tipos, akciová spoločnosť, je subjekt súkromného práva, ktorý je tiež chránený našou ústavou. Nemožno sa vzdať práva na súdnu ochranu. Ministerstvo financií sa vzdalo práva na súdnu ochranu v neprospech daňových poplatníkov, v prospech finančnej skupiny a preto musíme robiť všetko pre to, aby sme nielen novelu prijali, ale aby sme aj zastavili účinnosť zrejme škandalóznej zmluvy, v ktorej sa ministerstvo financií zaviazalo platiť cez Tipos finančnému subjektu registrovanému na Cypre. Preto aj vás vyzývam, pán minister vnútra, ako podpredsedu vlády, aj ako právnika, aby ste urobili všetko pre to, aby poslanci a občania tejto republiky v čo najkratšom čase spoznali obsah zmluvy, podľa ktorej majú platiť občania republiky 2 miliardy korún na Cyprus. Kým to nebudeme vedieť, pohybujeme sa naozaj v rovinách čisto špekulatívnych a nevieme ako zabrániť tomu, aby 2 miliardy cez víkend, tento víkend neskončili na Cypre. Ďakujem veľmi pekne. (Potlesk.)